จัดทัพ 4 กลุ่มหุ้นเด็ด เตรียมวิ่ง รับอานิสงส์ ม.44
โบรกฯ มองการใช้ ม.44 ส่งผลดีกับหุ้นที่เกี่ยวข้องกับนโยบายภาครัฐฯ เนื่องจากกระบวนการลงทุนกระชับ และกระตุ้นเศรษฐกิจได้ดีขึ้น อาทิ กลุ่มรับเหมาฯ ,กลุ่มที่ลงทุนเกี่ยวกับพลังงานทางเลือก ,กลุ่มท่องเที่ยว และกลุ่มหุ้นใหญ่
2 เม.ย. 2558

ผู้สื่อข่าวรายงานว่าบล.ธนชาต ระบุในบทวิเคราะห์ (2 เม.ย.) ว่าการยกเลิกกฎอัยการศึกหนุน SET ปรับสูงขึ้นต่อวานนี้ (1 เม.ย.) โดย SET ปรับสูงขึ้นแข็งแกร่งตั้งแต่เปิดตลาดจากความคาดหวังต่อการยกเลิกกฎอัยการศึก ปิดตลาดที่ 1,525.58 จุด หรือ เพิ่มขึ้น 1.30% ด้วยมูลค่าการซื้อขาย 3.8 หมื่นล้านบาท นักลงทุนต่างชาติขายหุ้นสุทธิ 2,204 ล้านบาท
สำหรับแนวโน้ม SET ระยะสั้นมีจังหวะฟื้นตัวต่อไปที่เป้าหมาย 1,530 (อาจมีแรงขายทำกำไรบ้าง) และถัดไป 1,550 จุด จากการยกเลิกกฎอัยการศึก หนุนกลุ่มท่องเที่ยว ,การเข้าซื้อของ Trigger Fund 5-6 พันล้านบาท ,สภาพคล่องในประเทศระดับสูง ดุลบัญชีเดินสะพัดเกินดุล US$3.5 พันล้าน ,การเจรจา Charter Flight บินต่อหนุนกลุ่มการบิน และ SET เกิดสัญญาณ Morning Star เป็นสัญญาณกลับตัวทางเทคนิค ตั้งแต่ต้นสัปดาห์
โดยการลงทุนภาครัฐฯ อาจเร่งตัวเร็วขึ้นหลังใช้ ม.44 ทั้งนี้หุ้นกลุ่มรับเหมาฯ และเกี่ยวข้องกับนโยบายภาครัฐฯ อาจได้รับผลดีจากการใช้ ม.44 เนื่องจากทำให้กระบวนการในลงทุนกระชับ และใช้กระตุ้นเศรษฐกิจได้ดีขึ้น แนะนำ “ซื้อ” กลุ่มรับเหมาฯ วัสดุก่อสร้าง อาทิ บริษัท ปูนซิเมนต์ไทย จำกัด (มหาชน) หรือ SCC ,บริษัท ช.การช่าง จำกัด (มหาชน) หรือ CK ,บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ,บริษัท ซีฟโก้ จำกัด (มหาชน) หรือ SEAFCO
อีกทั้งกลุ่มที่ลงทุนเกี่ยวกับพลังงานทางเลือก บริษัท พลังงานบริสุทธิ์ จำกัด (มหาชน) หรือ EA ,บริษัท สามารถคอร์ปอเรชั่น จำกัด (มหาชน) หรือ SAMART ,บริษัท ทีพีไอ โพลีน จำกัด (มหาชน) หรือ TPIPL กลุ่มท่องเที่ยวบริษัท ท่าอากาศยานไทย จำกัด (มหาชน) หรือ AOT รวมถึงกลุ่มหุ้นใหญ่ธนาคารกสิกรไทย จำกัด (มหาชน) หรือ KBANK